Unit bergerak hebah maklumat
ADI SAFARMAN SIMANGGANG: Jabatan Penerangan Daerah Sri Aman giat memberi kesedaran
melalui hebahan maklumat Perintah Kawalan Pergerakan (PKP) dengan menggunakan
kenderaan unit bergerak di sekitar daerah ini. Menurut Pegawai Penerangan Daerah Sri Aman, Muhammad Alwi, kenderaan unit
bergerak itu membuat hebahan di bandar ini, Engkelili, Lubok Antu, Balai
Ringin, Bukit Begunan, Lingga, Stumbin, Skrang, ke rumah-rumah panjang dan
lokasi tumpuan orang awam. “Hebahan maklumat berkenaan dibuat dalam empat bahasa iaitu dalam Bahasa
Melayu, Bahasa Inggeris, bahasa Iban dan Mandarin,” katanya. Beliau berkata hebahan melalui jentera bergerak itu menyalurkan pelbagai
maklumat berkenaan peraturan pencegahan dan pengawalan penyakit berjangkit
(langkah-langkah di dalam kawasan tempatan jangkitan) yang diwartakan pada 18
Mac 2020 hingga 31 Mac 2020. “Pihak kami akan terus bekerjasama dengan Kementerian Kesihatan
Malaysia (KKM) dan pihak berkuasa dalam usaha menyampaikan maklumat mengenai
Perintah Kawalan Pergerakan,” jelasnya. Muhammad Alwi berkata melalui tinjauan pihaknya yang melakukan hebahan
melalui kenderaan bergerak itu mendapati masyarakat di daerah ini kelihatan
mematuhi arahan Perintah Kawalan Pergerakan. “Kami juga dapati penduduk di taman-taman perumahan tidak berkeliaran,
tidak duduk di luar rumah dan tiada kanak-kanak bermain di kawasan taman
perumahan atau taman permainan,” katanya. Beliau juga merayu orang ramai supaya memberi kerjasama serta mematuhi
arahan kerajaan dari semasa ke semasa bagi mengekang penularan Covid-19. Dalam pada itu, Muhammad Alwi juga berkata pihaknya turut kongsikan
pelbagai maklumat penting berhubung berita dan kenyataan pelbagai agensi
kerajaan mengenai wabak Covid-19 serta Perintah Kawalan Pergerakan di laman
rasmi jabatan dan melalui laman sosial terutamanya applikasi whatsapp dan
Facebook. “Sebarang maklumat yang diterima jabatan akan dirujuk ke Majlis
Keselamatan Negara dan KKM untuk kesahihan maklumat berkenaan sebelum
disebarkan kepada masyarakat umum,” katanya. Beliau berkata orang ramai boleh mendapatkan pelbagai maklumat yang sahih mengenai wabak Covid-19 dan Perintah Kawalan Pergerakan melalui laman facebook rasmi Jabatan Penerangan Daerah Sri Aman iaitu https://www.facebook.com/japensarawak/ atau https://www.facebook.com/Pusat-Maklumat-Rakyat-Sri-Aman-423988594697915/ dan Majlis Keselamatan Negara. 
See author's posts
